
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 26 august 2003

Nr. 472


BIROUL PERMANENT 

AL 

CAMEREI DEPUTAŢILOR 

Vă înaintăm, alăturat, RAPORTUL asupra proiectului de Lege pentru aprobarea Ordonanţei de urgenţă  a Guvernului nr. 66/2003 privind modificarea unor dispoziţii din Codul de procedură penală,  trimis Comisiei juridice, de disciplină şi imunităţi, spre dezbatere în fond, în procedură de urgenţă, cu adresa nr. 472 din 25 august 2003, înregistrată  sub nr. 31/806 din  25 august  2003. 
În raport de obiectul şi conţinutul său, proiectul de lege face parte din categoria legilor organice.

PREŞEDINTE,

                             Prof. univ. dr.Ion NEAGU
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 26.08.2003

Nr. 472 


R A P O R T

asupra proiectului de Lege
  pentru aprobarea 
Ordonanţei de urgenţă  a Guvernului nr. 66/2003 

privind modificarea unor dispoziţii
 din Codul de procedură penală 
În conformitate cu prevederile art.89 şi 107  din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere  în fond, în procedură de urgenţă,  cu proiectul de Lege  pentru aprobarea Ordonanţei de urgenţă  a Guvernului nr. 66/2003 privind modificarea unor dispoziţii din Codul de procedură penală, trimis cu adresa nr.472 din  25 august 2003, înregistrat sub nr.31/806 din  25 august  2003.

Cu avizul nr.1032 din 10 iulie 2003, Consiliul Legislativ a avizat favorabil proiectul  ordonanţei de urgenţă supusă aprobării prin prezentul proiect de lege. 

Senatul  a dezbătut şi adoptat acest proiect de lege în şedinţa din 25 august 2003. 

Obiectul ordonanţei de urgenţă, supusă  aprobării, îl constituie modificarea prevederilor alineatului 1 al articolului 155 din Codul de procedură penală, referitoare la prelungirea arestării preventive în cursul urmăririi penale, precum şi ale alineatului 1 al articolului 160c din Codul de procedură penală, referitoare la prelungirea arestării preventive în cursul judecăţii, pentru ca acestea să răspundă atât cerinţelor care rezultă din jurisprudenţa Curţii Europene a Drepturilor Omului, cât şi nevoilor practicii judiciare. Totodată, pentru a pune în cel mai scurt timp la dispoziţia organelor judiciare a unor mijloace care au rolul de a asigura buna desfăşurare a procesului penal, în cuprinsul ordonanţei de urgenţă, supusă aprobării, este stipulată şi intrarea imediată în vigoare a unor dispoziţii din Legea nr. 281/2003 privind modificarea şi completarea Codului de procedură penală şi a unor legi speciale, ce privesc abţinerea, recuzarea, precum şi măsura preventivă a obligării de a nu părăsi ţara.  
Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a luat în dezbatere proiectul de lege, menţionat mai sus,  în şedinţa din 26 august  2003. 

La lucrările comisiei au participat,  în calitate de invitaţi,  din partea Ministerului Justiţiei, doamna Rodica Mihaela Stănoiu - ministru, doamna Cristina Tarcea – secretar de stat şi doamna Maria Mariţescu –director.
La examinarea textului ordonanţei de urgenţă, supusă aprobării prin prezentul proiect de lege, şi-au  exprimat punctul de vedere cu privire la necesitatea modificării articolelor menţionate, atât membrii comisiei, cât şi reprezentanţii Ministerului Justiţiei.
În timpul dezbaterilor, s-a avut în vedere faptul că una dintre cerinţele ce se desprind din jurisprudenţa Curţii Europene a Drepturilor Omului o constituie previzibilitatea legii penale, calitatea normei de procedură penală de a nu da naştere la interpretări diferite.
Faţă de aceste considerente, membrii comisiei, au  hotărât,  cu majoritate de voturi (2 abţineri), să  propună plenului  Camerei Deputaţilor, spre dezbatere şi adoptare, proiectul de Lege pentru aprobarea Ordonanţei de urgenţă  a Guvernului nr. 66/2003 privind modificarea unor dispoziţii din Codul de procedură penală, în forma adoptată de Senat.
  La lucrările comisiei au fost prezenţi 22 deputaţi din totalul de 25  membri ai comisiei.

În raport de obiectul şi conţinutul său,  ce vizează modificarea unei legi organice,  proiectul de lege face parte din categoria legilor organice.

PREŞEDINTE,

Prof. univ. dr. Ion NEAGU

Întocmit de 

Expert Ivan-Cucu Gabriela-Mihaela

